Reeksmoordenaar, -verkragter swaar gevonnis | Maroela Media
ŉ Reeksmoordenaar en -verkragter is die afgelope week tot ses keer lewenslange tronkstraf gevonnis.
Nkosinathi Alpeos Ngcobo (32) is ook tot ŉ bykomende 146 jaar tronkstraf gevonnis in die hooggeregshof in Scottburgh, KwaZulu-Natal. Hy is skuldig bevind op aanklagte van moord, poging tot moord, verkragting, gewapende roof en die besit van ŉ ongelisensieerde vuurwapen en ammunisie.
Kapt. Simphiwe Mhlongo, woordvoerder van die Valke, het gesê Ngcobo is in 2017 in hegtenis geneem op aanklagte van ŉ dubbele moord en verkragting. “Die staatsaanklaer het egter besluit om nie te vervolg nie en eerder besluit op ŉ geregtelike doodsondersoek.”
Ngcobo is in 2018 weer in hegtenis geneem – dié keer op aanklag van gewapende roof. Volgens Mhlongo het sy regspan gepoog om die aanklagte te laat terugtrek op ŉ tegniese punt, maar het die plaaslike landdros geweier. Die landdros het die ondersoekspan drie dae gegee om bewysstukke in te samel vir ŉ borgtogaansoek.
Volgens Mhlongo is daar toe vasgestel dat Ngcobo ŉ reeksmoordenaar en -verkragter is wat aan 22 sake van moord, poging tot moord, verkragting, gewapende roof en huisbrake verbind kon word deur middel van DNS.
Lt.genl. Godfrey Lebeya, hoof van die Valke, het die vonnis verwelkom.
“Dit is teleurstellend dat sommige mense geen respek het vir ander se lewens nie. Ek is tevrede dat die beskuldigde vir ŉ lang tydperk gevonnis is. Die werk van die ondersoek- en vervolgingspan is prysenswaardig,” het Lebeya gesê.
6 x Lewenslank – 5 ( Word aaneenlopend uitgedien) so in werklikheid 1 x Lewenslank Lekker plek hierdie RSA
Waar · 1 maand gelede
Satel, ek seker misgelees. Kon nie sien hy dien net een lewenslank vonnis uit nie. Wel dat daar 146 jaar bygevoeg word.
Dit het niks met SA te doen nie. Dit is algemene praktyk in alle moderne regstelsels. En dit is nie lekker nie.
Miertjie · 1 maand gelede
Wat my dronkslaan, hoe kan n prokureur nog so n saak verdedig? Wat se tipe mens is hy? Ek weet dit gaan oor geld maar waarlik….!!
Dit het niks met geld te doen nie. Dit gaan oor n noodsaaklike en baie goeie regsbeginsel, nl. dat elke aangeklaagde n reg het op die beste verdediging moontlik. As jy eendag in n hof staan as aangeklaagde sal jy besef waarom is dit n noodsaaklike beginsel.